Sag C-420/10
Söll GmbH
mod
Tetra GmbH
(anmodning om præjudiciel afgørelse indgivet af Landgericht Hamburg)
»Markedsføring af biocidholdige produkter – direktiv 98/8/EF – artikel 2, stk. 1, litra a) – begrebet »biocidholdige produkter« – et produkt, der bevirker flokkulation af skadegørere, uden at disse ødelægges, hindres eller uskadeliggøres«
Sammendrag af dom
Tilnærmelse af lovgivningerne – biocidholdige produkter – direktiv 98/8 – anvendelsesområde – begrebet biocidholdige produkter
[Europa-Parlamentets og Rådets direktiv 98/8, art. 2, stk. 1, litra a)]
Begrebet »biocidholdige produkter« i artikel 2, stk. 1, litra a), i direktiv 98/8 om markedsføring af biocidholdige produkter skal fortolkes således, at det omfatter produkter, der kun har en indirekte virkning på målskadegørerne, eftersom de indeholder et eller flere aktive stoffer, som har en kemisk eller biologisk virkning, der udgør en integrerende del af en årsagskæde, hvis formål er at virke hæmmende på disse skadegørere.
I denne forbindelse fremgår det af den graduering, der i nævnte direktivs artikel 2, stk. 1, litra a), første afsnit, er foretaget af formålene med sådanne produkter – som går fra ødelæggelse af skadegørere til at hindre virkningen af disse – og endelig i endnu højere grad af den omstændighed, at bestemmelsen omhandler produkter, som »på anden vis« bekæmper virkningen af skadegørere, at det er tilstrækkeligt, at det nævnte produkt har en sådan hæmmende virkning, der endog blot kan bestå i en bedre mulighed for kontrol med disse målskadegørere eller i en lettere adgang til at udrydde dem.
(jf. præmis 28 og 31 samt domskonkl.)